CELEX: 
Language: sk
Date: 2021-12-08 00:00:00
Title: DELEGOVANÉ NARIADENIE KOMISIE (EÚ) / ktorým sa mení delegované nariadenie (EÚ) 2015/242, ktorým sa stanovujú podrobné pravidlá fungovania poradných rád v rámci spoločnej rybárskej politiky

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Poradné rady sú konzultačné fóra zainteresovaných strán GR MARE, ktoré sú zakotvené v spoločnej rybárskej politike
                  1
                a ktorých cieľom je poskytovať Komisii a členským štátom poradenstvo a informácie o otázkach týkajúcich sa riadenia rybárstva v ich oblasti alebo sfére pôsobnosti. Pravidlá ich fungovania sú stanovené v delegovanom nariadení (EÚ) 2015/242
                  2
               . Tento pozmeňujúci návrh slúži ako podklad pre prácu GR MARE zameranú na zlepšenie fungovania poradných rád a spôsobu, akým s nimi spolupracuje. Očakáva sa, že zmenou sa uľahčí fungovanie poradných rád prostredníctvom lepšieho zastúpenia rôznych skupín a záujmov a zároveň sa budú riešiť otázky vyplývajúce z nedostatočnej miery podrobností v existujúcom nariadení.
            
            
               2.KONZULTÁCIE PRED PRIJATÍM AKTU
            
            
               Tento návrh aktu bol vypracovaný na základe príspevkov a návrhov poradných rád zhromaždených pred zasadnutím spoločných poradných rád 18. januára 2021 a počas neho. Poradné rady mali možnosť ďalej sa vyjadriť k návrhu kritérií na ďalšom spoločnom zasadnutí 5. mája 2021. Ich spätná väzba ku konečnému návrhu sa získala na zasadnutí 15. júla 2021. Členské štáty boli takisto požiadané, aby určili ďalšie prvky, ktoré by sa mohli riešiť v rámci tohto postupu, a konzultovalo sa s nimi počas zasadnutia expertnej skupiny Komisie 16. júla 2021. Tento návrh delegovaného aktu bol od 17. júla do 10. septembra predmetom verejnej spätnej väzby 2021, počas tohto obdobia bolo doručených 7 rôznych pripomienok od poradných rád, ako aj príspevky od jednotlivých organizácií, mimovládnych organizácií a jedného regiónu EÚ.
            
            
               3.PRÁVNE PRVKY DELEGOVANÉHO AKTU
            
            
               Cieľom tejto zmeny je 1. zlepšiť rovnováhu medzi sektorovými organizáciami a inými záujmovými skupinami vo vedúcich pozíciách, 2. špecifikovať kritériá zaradenia členov do dvoch kategórií zainteresovaných strán, 3. posilniť ustanovenia o primeranom zastúpení iných záujmových skupín, 4. podrobne opísať pracovné metódy na zabezpečenie súladu s cieľmi SRP, transparentnosti a rešpektovania všetkých stanovísk a 5. zaviesť požiadavku na externé a nezávislé preskúmania výkonnosti.
            
            
               
            
            
               DELEGOVANÉ NARIADENIE KOMISIE (EÚ) …/…
            
            
               z 8. 12. 2021
            
            
               ktorým sa mení delegované nariadenie (EÚ) 2015/242, ktorým sa stanovujú podrobné pravidlá fungovania poradných rád v rámci spoločnej rybárskej politiky
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES
                  3
               , a najmä na jeho článok 45 ods. 4,
            
            
               keďže:
            
            
               (1)Podľa článku 43 nariadenia (EÚ) č. 1380/2013 sa majú zriaďovať poradné rady, vďaka ktorým sa má podporiť vyvážené zastúpenie všetkých zainteresovaných strán z odvetvia rybolovu a akvakultúry a ktoré majú prispievať k dosiahnutiu cieľov spoločnej rybárskej politiky.
            
            
               (2)V súlade s článkom 45 ods. 4 nariadenia (EÚ) č. 1380/2013 Komisia prijala delegované nariadenie Komisie (EÚ) 2015/242
                  4
               , ktorým sa stanovujú podrobné pravidlá fungovania poradných rád v rámci spoločnej rybárskej politiky.
            
            
               (3)Komisia prijala delegované nariadenie (EÚ) 2017/1575
                  5
               , ktorým sa mení delegované nariadenie (EÚ) 2015/242 s cieľom objasniť vymedzenie pojmu „sektorové organizácie“, spresniť postup zaradenia členov poradných rád do jednej z dvoch kategórií zainteresovaných strán uvedených v článku 45 ods. 1 nariadenia (EÚ) č. 1380/2013 a udeliť obom kategóriám právo samostatne rozhodovať o svojom zastúpení vo výkonnom výbore.
            
         
         
            
               (4)Konzultácie s poradnými radami a členskými štátmi vychádzali zo skúseností získaných počas uplatňovania delegovaného nariadenia (EÚ) 2015/242.
            
            
               (5)S cieľom zabezpečiť vyváženejšie zastúpenie všetkých záujmov a zlepšiť nestrannosť predsedov je vhodné, aby poradné rady na základe konsenzu nominovali predsedu a aspoň jedného podpredsedu, ktorí patria do rôznych kategórií zainteresovaných strán, ako sa uvádza v článku 45 ods. 1 nariadenia (EÚ) č. 1380/2013. Ak je to možné, pracovným skupinám by mali predsedať zástupcovia oboch kategórií zainteresovaných strán. Poradné rady by mali byť splnomocnené nominovať predsedu a podpredsedov, ktorí nie sú členmi poradných rád.
            
            
               (6)S cieľom zabezpečiť hladké fungovanie poradných rád je potrebné bližšie určiť kritériá zaradenia členov poradných rád do dvoch kategórií zainteresovaných strán uvedených v článku 45 ods. 1 nariadenia (EÚ) č. 1380/2013.
            
            
               (7)V článku 2 bode 2 delegovaného nariadenia (EÚ) 2015/242 sa sektorové organizácie vymedzujú ako organizácie zastupujúce odvetvie rybárstva a v relevantných prípadoch prevádzkovateľov akvakultúry, ako aj zástupcov spracovateľského a obchodného odvetvia. V článku 4 bode 30 nariadenia (EÚ) č. 1380/2013 sa prevádzkovateľ vymedzuje ako fyzická alebo právnická osoba, ktorá prevádzkuje alebo vlastní akýkoľvek podnik vykonávajúci akékoľvek činnosti súvisiace s ktoroukoľvek fázou produkcie, spracovania, uvádzania na trh, distribúcie a maloobchodného predaja produktov rybolovu a akvakultúry. Kritériá zaradenia členov poradných rád by preto mali umožňovať zaradenie organizácií zastupujúcich uvedené odvetvia do kategórie „sektorové organizácie“. Okrem toho by sa ako „sektorové organizácie“ mali zaradiť aj dodávatelia v uvedených odvetviach, ako sú výrobcovia rybárskych sietí alebo ľadu.
            
            
               (8)Organizácia sa môže považovať za organizáciu, ktorá reprezentatívne zastupuje dané odvetvie, ak aspoň 50 % jej samotných členov sú zástupcovia odvetvia alebo majú priame alebo nepriame hospodárske záujmy v odvetví, ak zastupuje zamestnancov v odvetví alebo, ak aspoň 50 % jej financovania pochádza z odvetvia. Takéto organizácie by sa takisto mali považovať za „sektorové organizácie“ na účely článku 45 ods. 1 nariadenia (EÚ) č. 1380/2013.
            
            
               (9)S cieľom zabezpečiť vyvážené fungovanie poradných rád je potrebné, aby organizácie presadzujúce horizontálne zásady, ako sú ochrana životného prostredia, spotrebiteľské a ľudské práva, zdravie, podpora rovnosti alebo zdravie a dobré životné podmienky zvierat, boli zaradené ako sektorové organizácie, ak zastupujú dané odvetvie v zmysle odôvodnení 7 alebo 8. Organizácie podporujúce takéto horizontálne zásady by sa preto mali zaradiť medzi „ostatné záujmové skupiny“ len vtedy, ak sú nezávislé od odvetvia, čo znamená, že menej ako 50 % ich samotných členov sú zástupcovia odvetvia alebo majú priamy alebo nepriamy hospodársky záujem v tomto odvetví, že nezastupujú zamestnancov v tomto odvetví a že menej ako 50 % ich financovania pochádza z odvetvia.
            
            
               (10)V článku 4 bode 28 nariadenia (EÚ) č. 1224/2009 sa „rekreačný rybolov“ vymedzuje ako nekomerčné rybárske činnosti využívajúce živé vodné zdroje na rekreáciu, turistiku alebo šport. Organizácie zastupujúce rekreačný alebo športový rybolov, keďže sa svojou povahou, cieľmi a prostriedkami líšia od sektorových organizácií vymedzených v článku 2 bode 2 delegovaného nariadenia (EÚ) 2015/242, by sa mali zaradiť do „iných záujmových skupín“.
            
            
               (11)Odvetvie rybolovu a akvakultúry je čoraz viac konfrontované s potrebou spolupracovať so zainteresovanými stranami, ktoré súťažia o rôzne spôsoby využívania mora, a to aj na účely výroby energie, ťažby, cestovného ruchu alebo ochrany. Takéto zainteresované strany by mohli mať záujmy, ktoré sa líšia od záujmov odvetvia rybolovu a akvakultúry. Je preto potrebné, aby organizácie, ktoré sa zúčastňujú na úlohách poradných rád v zmysle článku 44 nariadenia (EÚ) č. 1380/2013 a ktoré zastupujú alebo majú priame alebo nepriame hospodárske záujmy spojené s využívaním morského prostredia alebo námorného priestoru okrem komerčného rybolovu, akvakultúry alebo spracovania, distribúcie a maloobchodného predaja morských plodov a obchodovania s nimi, boli zaradené do „iných záujmových skupín“.
            
            
               (12)Osobitná pozornosť by sa mala venovať zabezpečeniu vyváženého a širokého zastúpenia všetkých zainteresovaných strán v poradných radách vrátane iných záujmových skupín a zástupcov malých flotíl.
            
            
               (13)S cieľom splniť požiadavky článku 43 ods. 1 nariadenia (EÚ) č. 1380/2013, v ktorom sa stanovuje, že poradné rady sa zriaďujú s cieľom prispievať k dosahovaniu cieľov spoločnej rybárskej politiky stanovených v jeho článku 2, je potrebné podrobne opísať pracovné metódy, ktoré by poradné rady mali dodržiavať pri vypracúvaní odporúčaní.
            
            
               (14)Poradným radám ako orgánom, ktoré sledujú cieľ spoločného európskeho záujmu, sa poskytuje finančná podpora Únie. Ich fungovanie by sa preto malo pravidelne monitorovať a hodnotiť prostredníctvom externých, pravidelných a nezávislých preskúmaní výkonnosti.
            
            
               (15)Delegované nariadenie (EÚ) 2015/242 by sa preto malo zodpovedajúcim spôsobom zmeniť,
            
            
            
               PRIJALA TOTO NARIADENIE:
            
            
               Článok 1
            
            
               Delegované nariadenie (EÚ) 2015/242 sa mení takto:
            
            
            
               1.Článok 4 sa nahrádza takto:
            
            
               „Článok 4
            
            
               Štruktúra a organizácia poradných rád
            
         
         
            
               1.Okrem ustanovení článku 43 ods. 1, článku 45 ods. 1 až 3 a prílohy III k nariadeniu (EÚ) č. 1380/2013 musí byť štruktúra a organizácia poradných rád v súlade s odsekmi 2 až 7 tohto článku.
            
            
               2.Poradná rada na základe konsenzu nominuje predsedu a aspoň jedného podpredsedu. Predseda nemusí byť členom poradnej rady. V prípade, že je predseda nominovaný spomedzi zástupcov členských organizácií, aspoň jeden z podpredsedov sa nominuje spomedzi členov v kategórii sektorových organizácií a iných záujmových skupín uvedených v článku 2, ku ktorým predseda nepatrí. Táto zásada sa podľa možnosti vzťahuje aj na predsedov pracovných skupín.
            
            
               3.Valné zhromaždenie poradnej rady:
            
            
               a)prijíma rokovací poriadok poradnej rady;
            
            
               b)sa stretáva aspoň raz do roka, aby schválilo výročnú správu, ročný strategický plán a ročný rozpočet poradnej rady;
            
            
               c)rozhoduje o zaradení členov poradnej rady do kategórií „sektorové organizácie“ alebo „iné záujmové skupiny“ na základe kritérií stanovených v prílohe I a na základe objektívnych a overiteľných informácií, ako napr. znenie stanov, zoznam členov a charakter činností predmetnej organizácie.
            
            
               4.Valné zhromaždenie na základe nominácií sektorových organizácií a iných záujmových skupín na miesta, ktoré im boli pridelené, vymenuje výkonný výbor, ktorý môže mať najviac 25 členov. Po porade s Komisiou môže valné zhromaždenie rozhodnúť o vymenovaní výkonného výboru s najviac 30 členmi s cieľom zabezpečiť primerané zastúpenie malých flotíl.
            
            
               5.Valné zhromaždenie zabezpečuje spravodlivé členské poplatky, vďaka ktorým bude zastúpenie všetkých zainteresovaných strán s prihliadnutím na ich finančné možnosti vyvážené a široké.
            
            
               6.Výkonný výbor:
            
            
               a)vedie a riadi úlohy poradnej rady v súlade s článkom 44 ods. 2 a 3 nariadenia (EÚ) č. 1380/2013;
            
            
               b)vypracúva výročnú správu, ročný strategický plán a ročný rozpočet;
            
            
               c)prijíma odporúčania a návrhy, ako sa uvádza v článku 44 ods. 2 nariadenia (EÚ) č. 1380/2013.
            
            
               7.Valné zhromaždenie a výkonný výbor zabezpečujú rovnomerné a široké zastúpenie všetkých zainteresovaných strán s dôrazom na iné záujmové skupiny a v relevantných prípadoch na malé flotily. V počte zástupcov malých flotíl by sa mal odrážať podiel malých flotíl v rámci odvetvia rybolovu dotknutých členských štátov.“
            
            
            
               2.Článok 5 sa nahrádza takto:
            
            
               „Článok 5
            
            
               Pracovné metódy
            
            
               1.Poradná rada zabezpečí, aby vydané odporúčania a návrhy:
            
            
               a)boli v súlade s pravidlami a cieľmi spoločnej rybárskej politiky stanovenými v článku 2 nariadenia (EÚ) č. 1380/2013;
            
            
               b)boli vypracované na základe prísnych zásad transparentnosti, vyváženého zastúpenia a rešpektovania všetkých vyjadrených stanovísk;
            
         
         
            
               c)boli prijímané, podľa možnosti, na základe konsenzu. Ak nie je možné dosiahnuť konsenzus, nesúhlasné stanoviská, ktoré členovia vyjadria, sa zaznamenajú do odporúčaní prijatých väčšinou prítomných a hlasujúcich členov.
            
            
               2.Pri rozhodovaní o svojich pracovných metódach sa poradná rada usiluje zabezpečiť, aby sa na jej práci aktívne a v plnej miere podieľali všetci členovia, a to prostredníctvom moderných IT komunikačných prostriedkov a s využitím poskytovaných tlmočníckych a prekladateľských služieb.“
            
            
            
               3.Vkladá sa tento článok 7 a:
            
            
               „Článok 7 a
            
            
               Preskúmania výkonnosti
            
            
               Poradná rada aspoň raz za päť rokov podlieha nezávislému preskúmaniu výkonnosti. Cieľom tohto preskúmania je určiť najlepšie postupy a nedostatky, uviesť odporúčania zamerané na zlepšenie fungovania poradnej rady a posúdiť jej celkový prínos k cieľom spoločnej rybárskej politiky stanoveným v nariadení (EÚ) č. 1380/2013. Výsledky týchto preskúmaní sa zverejnia a v prípade zistenia nedostatkov vo fungovaní poradnej rady sa k nim pripojí akčný plán, v ktorom sa stanovia konkrétne opatrenia a jasný časový rámec ich vykonania.“
            
            
               4.Dopĺňa sa táto príloha „Kritériá týkajúce sa zaradenia členov poradných rád do kategórií ,sektorové organizácie‘ alebo ,iné záujmové skupiny‘“:
            
            
                „PRÍLOHA Kritériá týkajúce sa zaradenia členov poradných rád do kategórií „sektorové organizácie“ alebo „iné záujmové skupiny“
            
            
            
               1.Organizácia sa zaradí ako „sektorová organizácia“, ak je splnené aspoň jedno z týchto kritérií:
            
            
               a)organizácia zastupuje alebo má priame alebo nepriame hospodárske záujmy v odvetviach komerčného rybolovu, akvakultúry, spracovania, distribúcie alebo maloobchodného predaja morských plodov a obchodovania s nimi;
            
            
               b)väčšina členov organizácie, či už fyzických alebo právnických osôb, zastupuje alebo má priame alebo nepriame hospodárske záujmy v odvetviach komerčného rybolovu, akvakultúry, spracovania, distribúcie alebo maloobchodného predaja morských plodov a obchodovania s nimi;
            
            
               c)organizácia zastupuje zamestnancov v odvetviach súvisiacich s komerčným rybolovom, akvakultúrou, spracovaním, distribúciou alebo maloobchodným predajom morských plodov a obchodovaním s nimi;
            
            
               d)aspoň 50 % financovania organizácie pochádza od podnikov pôsobiacich v oblasti komerčného rybolovu, akvakultúry, spracovania, distribúcie alebo maloobchodného predaja morských plodov a obchodovania s nimi;
            
            
               e)organizácia spĺňa aspoň jedno z kritérií uvedených v bode 1 písm. a) až d) a pôsobí v oblasti životného prostredia, spotrebiteľských a ľudských práv, zdravia, podpory rovnosti alebo zdravia či dobrých životných podmienok zvierat.
            
            
               2.Organizácia sa zaradí ako „iná záujmová skupina“, ak nespĺňa žiadne z kritérií stanovených v odseku 1 a:
            
            
               a)pôsobí predovšetkým v oblasti životného prostredia, spotrebiteľských a ľudských práv, zdravia, podpory rovnosti, zdravia či dobrých životných podmienok zvierat alebo rekreačného alebo športového rybolovu alebo
            
            
               b)zastupuje alebo má priame alebo nepriame hospodárske záujmy spojené s využívaním morského prostredia alebo námorného priestoru okrem komerčného rybolovu, akvakultúry alebo spracovania, distribúcie a maloobchodného predaja morských plodov a obchodovania s nimi. “
            
            
               Článok 2
            
         
         
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 8. 12. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike (Ú. v. EÚ L 354, 28.12.2013, s. 22 – 61). 
               
               
                  
                     (2)
                  
                        Ú. v. EÚ L 41, 17.2.2015, s. 1 – 4.
               
               
                  
                     (3)
                  
                        Ú. v. EÚ L 354, 28.12.2013, s. 22 – 61.
               
               
                  
                     (4)
                  
                        Delegované nariadenie Komisie (EÚ) 2015/242 z 9. októbra 2014, ktorým sa stanovujú podrobné pravidlá fungovania poradných rád v rámci spoločnej rybárskej politiky (Ú. v. EÚ L 41, 17.2.2015, s. 1 – 4).
               
               
                  
                     (5)
                  
                        Delegované nariadenie Komisie (EÚ) 2017/1575 z 23. júna 2017, ktorým sa mení delegované nariadenie (EÚ) 2015/242 (Ú. v. EÚ L 239, 19.9.2017, s. 1 – 2).